## Odluka Ustavnog suda Republike Hrvatske broj: U-IIIA-2880/2005 od 26. listopada 2005.

### NN 137/2005 (21.11.2005.), Odluka Ustavnog suda Republike Hrvatske broj: U-IIIA-2880/2005 od 26. listopada 2005.

# USTAVNI SUD REPUBLIKE HRVATSKE

**2585**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi M. Ž. i I. Ž.,
oboje iz I., na sjednici održanoj dana 26. listopada 2005. godine, jednoglasno
je donio

## ODLUKU

I. Ustavna tužba se usvaja.

II. Općinski sud u Vinkovcima dužan je donijeti
odluku u predmetu koji se vodi pred tim sudom pod poslovnim brojem: P-312/04
(raniji broj: P-244/93) u najkraćem mogućem roku, ali ne duljem od šest (6)
mjeseci, računajući od prvog idućeg dana nakon objave ove odluke u »Narodnim
novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne novine«,
broj 99/99., 29/02. i 49/02. – pročišćeni tekst), određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) podnositeljima
ustavne tužbe i to:

– M. Ž. iz I., R. 103, u iznosu od 9.800,00 kuna
i

– I. Ž. iz I., R. 103, u iznosu od 9.800,00
kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelji ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
podnijeli su 1. srpnja 2005. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 4. veljače 1993. godine podnositelji su
podnijeli tužbu Općinskom sudu u Vinkovcima protiv tuženika J. R. i M. R., a
radi predaje nekretnina u posjed.

Do 5. studenoga 1997. godine održano je jedno
ročište.

Nakon 5. studenoga 1997. godine, ročište je
održano 24. ožujka 1998. godine, 15. travnja 1999. godine, 22. veljače 2000.
godine, 20. ožujka, te 25. travnja 2001. godine, kada je glavna rasprava
zaključena i donijeta presuda suda prvog stupnja.

Protiv presude su stranke izjavile žalbu, te je
16. studenoga 2001. godine Županijski sud u Vukovaru presudu suda prvog stupnja
ukinuo i predmet vratio Općinskom sudu u Vinkovcima na ponovno suđenje.

Ročišta određena za 5. prosinca 2001. godine,
10. siječnja, 6. veljače, 6. ožujka, te 4. travnja 2002. godine odgođena su ili
na prijedlog podnositelja ustavne tužbe ili radi njihovog nedolaska.

Na ročištu održanom 11. travnja 2002. godine
donijeta je presuda, koju je Županijski sud u Vukovaru ukinuo rješenjem od 6.
studenoga 2002. godine, te predmet vratio Općinskom sudu u Vinkovcima na
ponovno suđenje.

Ročišta su održana 5. lipnja 2003. godine,
donijeta je presuda, koju je Županijski sud u Vukovaru ukinuo rješenjem od 5.
veljače 2004. godine.

Pred Općinskim sudom u Vinkovcima ročište
određeno za 29. srpnja 2005. godine odgođeno je po prijedlogu obiju stranaka.

3. PRAVO VAŽNO ZA
USTAVNOSUDSKI POSTUPAK

Odredbom članka 29. stavka 1. Ustava Republike
Hrvatske propisano je:

*Članak 29.*

*Svatko ima
pravo da zakonom ustanovljeni neovisni i nepristrani sud (...) u razumnom roku
odluči o njegovim pravima i obvezama (...).*

Odredbom članka 63. Ustavnog zakona propisano
je:

*Članak 63.*

*(1)
Ustavni sud će pokrenuti postupak po ustavnoj tužbi i prije no što je iscrpljen
pravni put, u slučaju kad o pravima i obvezama stranke (...) nije u razumnom
roku odlučio sud (...).*

*(2) U
odluci kojom usvaja ustavnu tužbu zbog nedonošenja
akta u razumnom roku iz stavka 1. ovoga članka, Ustavni sud će nadležnom sudu
odrediti rok za donošenje akta kojim će taj sud meritorno odlučiti o pravima i
obvezama (...) podnositelja. Rok za donošenje akta počinje teći idućeg dana od
dana objave odluke Ustavnog suda u »Narodnim novinama«.*

*(3) U
odluci iz stavka 2. ovoga članka Ustavni sud će odrediti primjerenu naknadu
koja pripada podnositelju zbog povrede njegova ustavnog prava koju je sud
učinio kada o pravima i obvezama podnositelja (...) nije odlučio u razumnom
roku. Naknada se isplaćuje iz državnog proračuna u roku od tri mjeseca od dana
podnošenja zahtjeva stranke za njezinu isplatu.*

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 4.
veljače 1993. godine tužbom podnositelja Općinskom sudu u Vinkovcima, radi
predaje nekretnine u posjed.

Međutim, duljina postupka ne uzima se u obzir od
tog dana već od 5. studenoga 1997. godine kada je stupio na snagu Zakon o
potvrđivanju Konvencije za zaštitu ljudskih prava i temeljnih sloboda i
Protokola, broj 1., 4., 6., 7. i 11. uz Konvenciju za zaštitu ljudskih prava i
temeljnih sloboda (»Narodne novine« – Međunarodni ugovori, broj 18/97., 6/99. –
pročišćeni tekst i 8/99. – ispravak, u daljnjem tekstu: Zakon o potvrđivanju
Konvencije), koja Konvencija u članku 6. stavku 1. jamči i pravo na suđenje u razumnom
roku.

Ustavna tužba podnesena je 1. srpnja 2005.
godine, a do tog dana sudski postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak u ovom predmetu trajao
ukupno dvanaest (12) godina, četiri (4) mjeseca i dvadeset četiri (24) dana, a
nakon stupanja na snagu Zakona o potvrđivanju Konvencije pa do dana podnošenja
ustavne tužbe postupak je trajao sedam (7) godina, sedam (7) mjeseci i dvadeset
pet (25) dana.

4.2. POSTUPANJE
NADLEŽNOG SUDA

Ustavni sud je utvrdio da je u razmatranom,
pravno relevantnom razdoblju, od radnji koje su relevantne za meritorno
odlučivanje o pravima i obvezama stranaka u tom sudskom postupku, Općinski sud
u Vinkovcima u tri navrata donio presudu koja je svaki puta ukinuta. Postupak
se i nadalje vodi pred sudom prvog stupnja. U postupanju tog suda bilo je u
više navrata duljih razdoblja neaktivnosti: od 24. ožujka 1998. do 15. travnja
1999. godine (jedna godina i dvadeset jedan dan), zatim od 22. veljače 2000. do
20. ožujka 2001. godine (jedna godina i dvadeset osam dana), te od 5. veljače
2004. do 29. srpnja 2005. godine (jedna godina, pet mjeseci i dvadeset četiri
dana). Nasuprot tome Županijski sud u Vukovaru postupao je ažurno.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da su podnositelji
doprinijeli duljini postupka u razdoblju od 5. prosinca 2001. do 4. travnja
2002. godine, jer su uzrokovali odgodu većeg broja ročišta.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ne ukazuje da se u konkretnom slučaju radi o osobito
složenoj sudskoj stvari.

OCJENA USTAVNOG SUDA

5. Ustavni sud utvrđuje da je Općinski sud u
Vinkovcima uzrokovao više duljih zastoja u postupku. Iako su i podnositelji
doprinijeli duljini postupka, njihov doprinos ne opravdava ukupno trajanje
postupka u razdoblju duljem od dvanaest godina, kao i neučinkovito postupanje
suda. Okolnost da je sud prvog stupnja u tri navrata donio presudu nije od
značaja iz razloga jer tim presudama postupak nije pravomoćno okončan, to jest,
o pravima i obvezama podnositelja nije odlučeno, te se postupak i nadalje vodi
pred sudom prvog stupnja. Imajući u vidu sve navedene činjenice i okolnosti,
Ustavni sud je utvrdio da je dugim trajanjem parničnog postupka, u kojem nije
donijeta pravomoćna odluka, podnositeljima povrijeđeno ustavno pravo da zakonom
ustanovljeni neovisni i nepristrani sud u razumnom roku odluči o njihovim
pravima ili obvezama, koje je zajamčeno člankom 29. stavkom 1. Ustava Republike
Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Vinkovcima dužan
je dostaviti Ustavnom sudu pisanu obavijest o datumima donošenja i otpreme odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-2880/2005

Zagreb, 26. listopada 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 137/2005-2585